NPP ตั้งเป้ารายได้ปีนี้โตพันลบ.-ลุยเจรจาลูกค้ารายใหญ่ 3-4 ราย
NPP ตั้งเป้ารายได้ปีนี้โตพันลบ. ฟุ้งมีคำสั่งซื้อจากลูกค้ารายใหม่ใน Q2/59 พร้อมรับรู้รายได้ใน Q3/59 เผยอยู่ระหว่างเจรจาลูกค้ารายใหญ่ 3-4 ราย คาดสรุปผล Q2/59 มองภาพรวมของอุตสาหกรรมบรรจุภัณฑ์เติบโตต่อเนื่อง
26 พ.ค. 2559

นายสุรพงษ์ เตรียมชาญชัย กรรมการผู้จัดการ บริษัทนิปปอนแพ็ค (ประเทศไทย) จำกัด (มหาชน) หรือNPP เปิดเผยว่า บริษัทตั้งเป้าหมายการเติบโตรายได้รวมของธุรกิจบรรจุภัณฑ์ไม่ต่ำกว่า 20% ซึ่งจะส่งเสริมให้บริษัททั้งเครือสามารถทำรายได้ตามเป้าหมายที่วางไว้ที่ 1,000 ล้านบาท โดยอยู่ระหว่างการเจรจากับลูกค้ารายใหญ่ 3-4 ราย คาดว่าจะเห็นความชัดเจนช่วงไตรมาส 2/59 นอกจากนี้จะเริ่มมีคำสั่งซื้อจากลูกค้ารายใหม่ 3 รายเข้ามาในไตรมาส 2/59 ซึ่งจะสามารถรับรู้รายได้ในช่วงไตรมาส 3/59 ทั้งนี้ จากคำสั่งซื้อและจำนวนลูกค้าที่มีแนวโน้มเพิ่มมากขึ้น ส่งผลให้ค่อนข้างเชื่อมั่นว่าการเติบโตจะเป็นไปตามเป้าหมายที่วางไว้
นอกจากนี้ บริษัทยังได้รับความไว้วางใจจากลูกค้าเดิม ส่งผลให้ลูกค้าเพิ่มสัดส่วนปริมาณคำสั่งซื้อมากขึ้น และบริษัทยังคงมีการพัฒนาผลิตภัณฑ์ให้มีมูลค่าเพิ่มทั้งด้านคุณภาพและความสวยงาม มีแผนออกผลิตภัณฑ์ใหม่ที่มีนวัตกรรมด้านการรักษาสิ่งแวดล้อม อาทิ ถาดอาหารที่ผลิตจากพลาสติกที่สามารถย่อยสลายได้ตามธรรมชาติ ตลอดจนพัฒนาประสิทธิภาพของเครื่องจักรให้ทันสมัยรองรับเทรนด์ของบรรจุภัณฑ์ที่มีการเปลี่ยนและพัฒนาตลอด
สำหรับภาพรวมของอุตสาหกรรมบรรจุภัณฑ์ ยังคงมีการเติบโตที่ดีอย่างต่อเนื่อง ตามการขยายตัวของธุรกิจผลิตและจำหน่ายสินค้าอุปโภค บริโภค ประเภทต่างๆ ที่มีช่องทางการจำหน่ายหลากหลายมากขึ้น อีกทั้งมีการขยายตลาดออกไปทั้งในประเทศและต่างประเทศ